Testosteroni

Fyysiset vaikutukset

Testosteroni saa aikaan ihmisellä miesten sekundaariset sukupuoliominaisuudet kuten äänen madaltumisen, kasvon piirteiden miehistymisen, lihasten kehittymisen ja naisia laaja-alaisemman karvoituksen sekä ihon kollageenin lisääntymisen ja paksuuntumisen. Testosteroni aiheuttaa myös naisten karvankasvun häpyalueella ja kanaloissa. 
Testosteronia on käytetty dopingaineena sen lihasten kasvua kiihdyttävän vaikutuksen vuoksi. Miesten testosteronitasot ovat korkeimmillaan noin 25 vuoden iässä, mutta nopeampi lasku alkaa vasta kolmenkymmenen ikävuoden jälkeen. Testosteronitasot alkavat vähetä naisilla noin kolmenkymmenen ikävuoden jälkeen. Testosteronin tuotanto vähenee iän myötä huomattavasti ja sitä käytetään sekä miesten että naisten vaihdevuosihoidoissa.
Testosteronilääkitys saattaa lamauttaa kivesten oman testosteronituotannon. Testosteronin dopingkäyttö voi lisätä aknea, verenpainetta, kolesteroliarvoja, veritulpan riskiä, mielialan vaihteluita ja lapsettomuutta.

Psyykkiset ja kognitiiviset vaikutukset

Testosteronia tarvitaan erityisesti sukupuolivietin virittämisessä, ja seksuaaliset ärsykkeet lisäävät testosteronin eritystä. Naisten seksuaalista haluttomuutta hoidetaan muun muassa Englannissa ja Yhdysvalloissa testosteronivalmisteilla. Suomeen hoitomenetelmä ei ole vielä rantautunut ja seksuaalialueen usein hormonaalisia ongelmia hoidetaankin lähes pelkästään terapialla, elleivät hormoniarvot ole poikkeuksellisen huomattavasti alentuneet.
Testosteroni lisää energisyyttä ja optimismia, mikä näkyy esimerkiksi matalampana kynnyksenä riskien ottamiseen. Korkea testosteronitaso tekee miehistä myös aggressiivisempia ja vähemmän pelokkaita. Naisiin testosteronin kohoamisella esimerkiksi rakastumisen aikana on päinvastainen vaikutus kuin miehiin, silla se tekee heistä tavallista kiltimpiä Tutkimuksissa on huomattu lisäksi, että korkeammat veren testosteronipitoisuudet korreloivat miehillä paremman visuaalisen ja verbaalisen muistin kanssa.
Ylimääräiseen mieshormonituotantoon johtavaa lisämunuaisen liikakasvua sairastavat tytöt leikkivät mieluummin autoilla kuin nukeilla ja selviytyvät muita tyttöjä paremmin avaruudellista hahmottamista vaativista tehtävistä.

Testosteronitasoon vaikuttavia tekijöitä

Sekä ylipaino että laihduttaminen saattavat vähentää testosteronin tuotantoa. Myös kova fyysinen tai psyykkinen stressi vähentää testosteronin tuotantoa. Alkoholin nauttiminen kiihdyttää aluksi testosteronin tuotantoa, mutta jos juominen on humalahakuista, testosteronintuotanto kääntyy laskuun etenkin miehillä. Miespuolisilla alkoholisteilla on alentunut testosteronin tuotanto, naispuolisilla taas voimistunut.

Yleinen testosteronitasojen lasku

Länsimaissa miesten testosteronitasot ovat laskeneet. Tärkeänä syynä pidetään altistumista kemikaaleille sikiönä ja lapsena. Tällaisia kemikaaleja saattavat olla ftalaatit, monet nykyään kielletyt torjunta-aineet sekä teflon ja goretex. Sen sijaan soijan kasviestrogeenit eivät vaikuta miehiin naishormonien tavoin.

Historiaa

Testosteronin eristi ensimmäisenä Ernst Laqueur vuonna 1935. Aineen nimen keksi 1935 Karoly David tutkijakollegoineen. Nimi tulee latinan kivestä tarkoittavasta sanasta testis (testo), steroidista (ster) ja ketonista (one).